Vies Treu storm uit Stormers se vergadering | Netwerk24
Deur Stephen Nell 20 Julie 2018 09:51
Die Westelike Provinsie Rugbyunie is in 'n krisis gedompel nadat daar vandeesweek 'n skeuring in die Stormers se bestuurspan was.
Paul Treu / Foto: Gallo Images
Paul Treu, een van die hulpafrigters, het glo vandeesweek tydens 'n hersieningsproses van die Stormers se Superrugby-veldtog gesê hy het "genoeg daarvan gehad om sleg behandel te word en dat hy dit nie meer gaan vat nie".
Volgens Netwerk24 se bronne het hy geweier om verder aan die hersiening deel te neem en blykbaar nie Donderdag by die werk opgedaag nie.
Dis welbekend in plaaslike rugbysirkels dat Treu en die Stormers se Nieu-Seelandse hulpafrigter, Paul Feeney, nie oor die weg kom nie.
Van die afrigters was glo ook in konflik met mekaar tydens vroeër vandeesmaand se wedstryd teen die Haaie op Nuweland.
Thelo Wakefield, president van die WPRU, het aan Netwerk24 bevestig dat daar 'n probleem is.
"Ek is deeglik bewus daarvan en sal kyk wat ek kan doen om die kwessie só gou moontlik op die spits te dryf," sê Wakefield.